مجاہد بن جبیر

مجاہد بن جبر عبد اللہ ابن کثیر قاری مکہ کے استاد ہیں جو قراء سبعہ میں شامل ہیں۔آپ نے 103ھ میں وفات پائی۔
 نام و نسب 
مجاہد نام ، ابوالحجاج کنیت ، قیس بن مخزومی کے غلام تھے۔

 ولادت 
ان کی پیدائش 21ھ میں زمانہ خلافت فاروق میں ہوئی۔
 فضل وکمال 
اگرچہ مجاہد غلام تھے، لیکن اقلیم علم کے تاجدار تھے، علمی اعتبار سے وہ امامِ وقت تھے، علامہ ابن سعد لکھتے ہیں ‘کان فقیھا عالما ثقۃ کثیر الحدیث ’ حافظ ذہبی کا بیان ہے کہ وہ علم کا ظرف تھے (تذکرۃ الحفاظ:1/80)امام نووی لکھتے ہیں کہ ان کی جلالت اور امامت پر سب کا اتفاق ہے (تہذیب الاسماء،ج اول،ق 2،ص83) ان کو تفسیر حدیث اور فقہ جملہ علوم میں درجہ امامت حاصل تھا۔
 قرأت وتفسیر 
قرأت اور تفسیر کے اس عہد کے نہایت نامور عالم تھے، تفسیر انھوں نے خیر الامۃ ابن عباس سے حاصل کی تھی اور پورے تیس مرتبہ ان سے قرآن کا دورہ کیا تھا اور اس محنت اور تحقیق کے ساتھ کہ ہر ایک سورہ پر رک کر اس کی شانِ نزول اور اس کے جملہ متعلّقات پوچھتے جاتے تھے اس محنت اور ابن عباس جیسے مفسر قرآن کی تعلیم نے ان کو بہت بڑا مفسر بنا دیا،خصیف کا بیان ہے کہ مجاہد تفسیر کے سب سے بڑے عالم تھے قتادہ کہتے تھے کہ اس وقت کے باقیات صالحات میں مجاہد تفسیر کے سب سے بڑے عالم ہیں قرآن کے قاری بھی تھے۔
 حدیث 
حدیث کے بھی وہ نہایت مشہور حافظ تھے،امام ذہبی ان کو مضر اور حافظِ حدیث ابن سعد کثیر الحدیث اور امام نووی امام حدیث لکھتے ہیں(تہذیب التہذیب:10/44)حبر الامۃ عبداللہ بن عمر رضی اللہ عنہ ان کے حفظ کے اتنے معترف تھے کہ فرماتے تھے کہ کاش نافع کا حفظ بھی تمھاری طرح ہوتا ۔
(دیکھو کتب مذکور حالات مجاہد)

اکابر صحابہ میں انھوں نے حضرت علیؓ، ابن عمرؓ، ابن عباسؓ ، عبداللہ بن زبیرؓ، عبداللہ بن عمرو بن العاصؓ، ابو سعید خدریؓ، ابوہریرہؓ، سعد بن ابی وقاصؓ، رافع بن خدیجؓ، عائشہ صدیقہؓ ، جویریہ بنت حارثؓ، ام ہانیؓ اور تابعین میں عبدالرحمن بن ابی لیلیٰ، طاؤس ، عبد اللہ بن سائب ، عبد اللہ بن سنجرہ، عبد الرحمن بن صفوان ، عمر بن اسود، مورق العجل، ابو عیاالزرق اور عبیداللہ بن عتبہ بن عبداللہ بن مسعود وغیرہ سے استفادہ کیا تھا۔
(شذرات الذہب :1/125)
ان کے تلامذہ کا دائرہ بھی خاصہ وسیع تھا، ایوب سختیانی، عطاء، عکرمہ بن عون ، عمرو بن دینار، ابواسحٰق سبیعی، ابو الزبیر مکی، قتادہ ، جیب بن ابی ثابت، حسن بن عمرو، سلمہ بن کہیل ، سلیمان الاحول، سلیمان الاعمش، مسلم البطین ،طلحہ بن مصرف اور عبد اللہ بن کثیر قاری وغیرہ لائق ذکر ہیں۔
(ایضاً)
 اخلاص فی العلم 
علم کا مقصد کسی نہ کسی دنیاوی منفعت سے کم خالی ہوتا ہے لیکن مجاہد کا دامن ان تمام آمیزشوں سے بالکل پاک تھا۔ مسلمہ بن کہیل کا بیان ہے کہ عطاء ، طاؤس اور مجاہد کے علاوہ میں نے کسی کو نہیں پایا،جس کا مقصد علم سے خالصۃً لوجہ اللہ رہا ہو۔تہذیب التہذیب:10/43شذرات الذہب :1/125
 زہد وورع 
علم کے ساتھ ان میں زہد و ورع بھی اسی درجہ کا تھا، ابن حبان لکھتے ہیں کہ مجاہد فقیہ متورع اور عابد و زاہد تھے۔
(تہذیب التہذیب:10/44)
 دنیا سے بے تعلقی 
وہ دنیا سے ہمیشہ بے تعلق اور بیگانہ رہے،اس سے ان کا دل اس قدر برداشتہ تھا کہ کسی دنیاوی چیز سے دلچسپی نہ لیتے تھے، ہمیشہ مغموم رہا کرتے ،اعمش کا بیان ہے کہ مجاہد کو جب ہم دیکھتے مغموم پاتے ان سے کسی نے اس کا سبب پوچھا،جواب دیا کہ عبداللہ بن عباسؓ نے میرا ہاتھ پکڑ کر کہا کہ رسول اللہ ﷺ نے میرا ہاتھ پکڑ کر فرمایا تھا کہ عبد اللہ دنیا میں اس طرح رہو کہ معلوم ہوکہ مسافر یا راہ رو ہو۔
(شذرات الذہب :1/125)
 سادگی 
ظاہر زیب وزینت سے اتنے بے پروا تھے کہ ان میں اور ادنی درجہ کے آدمیوں میں امتیاز مشکل تھا، اعمش کا بیان ہے کہ جب میں مجاہد کو دیکھتا تھا تو (ان کی ظاہری حالت سے ) ان کو نہایت حقیر سمجھتا تھا، وہ اپنی ظاہری وضع سے سائیس معلوم ہوتے تھے جس کا گدھا گم ہو گیا ہو اور وہ حالتِ پریشانی میں اس کو تلاش کررہا ہو (شذرات الذہب:1/125) لیکن اس سے ان کی علمی عظمت میں کوئی فرق نہ آتا تھا،جب وہ بولتے تھے تو منہ سے موتی ٹپکتے تھے (تذکرۃ الحفاظ:1/80) بڑے بڑے صحابہ ان کی عظمت ووقعت کرتے تھے،حضرت عبداللہ بن عمرؓ جیسے بزرگ ان کی سواری کی رکاب تھام لیتے تھے۔
(ایضاً)
 سیر وسیاحت 
مجاہد کو سیرو سیاحت اور عجائبات عالم دیکھنے کا بہت شوق تھا،انھوں نے آس پاس کے تمام عجائبات دیکھے تھے۔
 وفات 
سنہ وفات کے بارہ میں روایات مختلف ہیں، باختلاف روایت 172ھ یا 103ھ میں وفات پائی،عین سجدہ کی حالت میں سفرِ آخرت کیا راجع 103ھ ہے۔83 برس کی عمر میں 103ھ میں وفات پائی۔ عین سجدہ کی حالت میں سفرِ آخرت کیا وفات کے وقت تر اسی سال کی عمر تھی۔النشر فی القراءات العشر ،مؤلف : شمس الدين ابو الخير ابن الجزری
 حوالہ جات 

زمرہ:642ء کی پیدائشیں
زمرہ:720ء کی دہائی کی وفیات
زمرہ:تابعی راویان حدیث
زمرہ:تابعین
زمرہ:قراء قرآن
زمرہ:104ھ کی وفیات
زمرہ:شیعیت کے محبوب تابعین
زمرہ:آٹھویں صدی کی عرب شخصیات
زمرہ:ساتویں صدی کی عرب شخصیات
زمرہ:مکی شخصیات
زمرہ:مفسرین
زمرہ:اموی دور کے علما
زمرہ:فقہاء تابعین
زمرہ:21ھ کی پیدائشیں
زمرہ:718ء کی وفیات
زمرہ:قانون اسلامی کے محققین
زمرہ:آٹھویں صدی کے مسلم الٰہیات دان
زمرہ:ساتویں صدی کے مسلم الٰہیات دان
زمرہ:باب حدیث/متعلقہ مضامین